Diari Oficial de la Generalitat Valenciana


Sumari del DOGV 2878, del 27-11-1996 (1996/840135)

RESOLUCIÓ de 3 d'octubre de 1996, del president executiu de l'Agència Valenciana del Turisme, per la qual es convoquen les proves d'habilitació de guia turístic de la Comunitat Valenciana.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2878

Data del DOGV
:   27-11-1996

Secció del DOGV
:   ALTRES DISPOSICIONS

Número del document
:   1996/840135


Data del document
:   03-10-1996

Organisme emissor
:   Presidència de la Generalitat

Tipus de document
:   Resolució

RESOLUCIó de 3 d'octubre de 1996, del president executiu de l'Agència Valenciana del Turisme, per la qual es convoquen les proves d'habilitació de guia turístic de la Comunitat Valenciana.   
L'article 5 del Decret 62/1996, de 25 de març, del Govern Valencià, estableix que l'exercici de l'activitat professional de guia turístic de la Comunitat Valenciana requerirà l'obtenció d'una habilitació que tindrà la consideració d'autorització administrativa per a l'exercici de la dita activitat professional. Alhora, estableix que la dita habilitació s'obtindrà mitjançant la superació de les proves que amb aquesta finalitat convoque l'Agència Valenciana del Turisme.  
D'altra banda, l'article vuit del Decret esmentat preveu la convocatòria periòdica de les dites proves, i que el procediment es regirà per les bases expressades en les respectives convocatòries que determinaran, a més a més, el sistema, tribunal, àmbit d'actuació de l'habilitació i altres circumstàncies que procedesquen.  
L'article 5,dos,1) del Decret 45/96, de 25 de març, del Govern Valencià, pel qual s'aprova el Reglament de l'Agència Valenciana del Turisme, disposa que correspon al seu president executiu la vigilància , desenvolupament i aplicació de les normes sobre professions i ensenyaments turístics, i als directors d'àrea l'execució d'acords i resolucions que li siguen encomanades pel president executiu (article 7, U.c).  
D'acord amb els preceptes legals anteriorment citats, en ús de les facultats que tinc conferides, resolc:  
Convocar proves per l'obtenció de l'habilitació de Guia Turístic de la Comunitat Valenciana conforme a les següents bases:  
1. Objecte de la convocatòria i àmbit de l'habilitació  
Aquesta convocatòria té com a objecte la realització de proves per l'obtenció de l'habilitació de guia turístic de la Comunitat Valenciana.  
L'àmbit d'actuació de l'habilitació serà el de la província per la qual haja optat l'aspirant, sense perjudici que puga optar-se a realitzar proves per obtenir l'habilitació per a més d'una província.  
2. Requisits dels aspirants  
Els aspirants a l'obtenció de l'habilitació de guia turístic de la Comunitat Valenciana hauran de reunir els següents requisits:  
a) Ser major d'edat.  
b) Tenir la nacionalitat d'un país membre de la Unió Europea, o un país associat a l'Acord sobre l'Espai Econòmic Europeu, o un país amb conveni de reciprocitat amb Espanya en aquest àmbit.  
c) Tenir, com a mínim, el títol acadèmic de tècnic superior en Informació i Comercialització Turística, tècnic en Empreses i Activitats Turístiques o títol o diploma universitari o equivalent. En el cas de títols estrangers, haurà d'acreditar-se l'homologació del títol esmentat per l'autoritat competent.  
d) Acreditar el domini de dues llengües estrangeres, a més a més d'una de les oficials de la Comunitat Valenciana.  
3. Termini de presentació de les sol·licituds i formalització d'aquestes.  
3.1. El termini de la presentació de les sol·licituds serà de vint dies hàbils comptadors des del següent a la publicació de aquesta resolució en el Diari Oficial de la Generalitat Valenciana.  
Els interessats a participar en les proves d'habilitació podran remetre les sol·licituds a les següents dependències de l'Agència Valenciana del Turisme:  
ù Agència Valenciana del Turisme. 46907-València, Av. Aragó, 30-8a.  
ù Servei Territorial de Turisme. 03024-Alacant , C/ Churruca, 29.  
ù Servei Territorial de Turisme. 12167-Castelló, Pça. Maria Agustina,5.  
ù Servei Territorial de Turisme. 46397-València, Pça. d'Alfons el Magnànim, 15.  
ù Oficina d'Administració Turística . 03698-Benidorm, C/ Joan Fuster Zaragoza,3-1r- edifici Aquàrium II.  
Les sol·licituds a remetre, segons model normalitzat que figura com annex I a aquesta resolució, i que poden ser arreplegades en qualsevol de les dependències anteriorment esmentades, hauran d'anar acompanyades de la següent documentació:  
1. Fotocòpia de NIF o equivalent.  
2. Fotocòpia compulsada del títol acadèmic, o resguard del dit títol, que permeta l'accés a la prova. En el cas de títols estrangers, acreditació de l'homologació del títol esmentat per l'autoritat competent.  
3. Document que acredite el domini de les llengües estrangeres.  
4. En el cas que es vulga la convalidació de coneixements prevista a l'article 11 de Decret 62/96, de 25 de març, memòria explicativa de la coincidència de coneixements.  
3.2. Acabat el termini de vint dies hàbils per la presentació d'instàncies, l'Agència Valenciana del Turisme elaborarà una llista provisional d'admesos i exclosos, a la qual es donarà publicitat als taulers d'anuncis de les dependències a què es refereix l'apartat anterior.  
3.3. El termini per, en el seu cas, la subsanació de defectes pels aspirants exclosos i presentació de reclamacions contra la dita llista provisional serà de quinze dies.  
Transcorreguts els quinze dies a què es refereix el paràgraf anterior es realitzarà la llista definitiva, en la qual es resoldran les reclamacions que s'hagen presentat. El terme per a la seua realització serà de vint dies. Si no s'hagueren produït reclamacions, passats els vint dies la llista provisional es considerarà automàticament definitiva i es donarà la mateixa publicitat que a la llista provisional.  
3.4. En les mateixes llistes figuraran les convalidacions de coneixements admeses.  
4. Gestió de proves  
La gestió de les proves d'habilitació correspondrà a la Direcció de l'àrea de Producte.  
5. Composició del tribunal  
El tribunal encarregat de realitzar les proves estarà integrat pels següents membres :  
President: director de l'àrea de Producte de l'Agència Valenciana del Turisme.  
Vocals:  
Un representant de l'Agència Valenciana del Turisme.  
Un representant de l'Escola Oficial de Turisme d'Alacant.  
Un professor oficialment reconegut per cadascuna de les matèries següents: Història de l'Art, Geografia i Història.  
Secretari: Un representant de l'Agència Valenciana del Turisme, amb veu però sense vot.  
En funció del nombre de sol·licituds, el tribunal podrà nomenar els assessors i experts que considere necessaris en relació amb les matèries objecte de la convocatòria.  
6. Nomenament del tribunal, dates i lloc de celebració de les proves  
El nomenament del Tribunal s'efectuarà per Resolució del president executiu de l'Agència Valenciana del Turisme, i al mateix temps es donarà publicitat en els mateixos llocs que a la llista definitiva d'admesos a les proves. La mateixa resolució indicarà el lloc, dia i hora de les proves a realitzar.  
Els interessats en el procediment podran promoure la recusació dels membres del tribunal de conformitat amb el que disposa en la Llei 30/92, de 26 de febrer, de Règim Jurídic de les Administracions Públiques i del Procediment Administratiu Comú.  
A la celebració de les proves podran assistir representants de les associacions del sector legalment constituïdes, en quantitat màxima de dos per associació.  
7. Contingut de les proves  
Les proves consistiran en dos exercicis, un referit a la prova d'idioma i un altre de coneixements específics sobre les unitats temàtiques que figuren en l'annex III.  
a) La prova d'idioma constarà de dues parts, una oral de cinc minuts sobre un tema turístic proposat pel Tribunal, amb una xicoteta conversa, i altra part escrita que comprendrà una redacció de 150 - 200 paraules, amb un tema turístic proposat pel tribunal.  
b) La part de coneixements específics es realitzarà mitjançant un test dividit en dos blocs:  
1. Comú a les tres províncies:  
ù 15 preguntes referides al temari de gestió, assessorament i assistència a grups turístics. Preparació i desenvolupament d'itineraris turístics.  
ù30 preguntes referides al temari de coneixements de l'actualitat política, econòmica, social, cultural i turística de la Comunitat Valenciana.  
2. Específicament per a cadascuna de les províncies per a les quals s'opte a l'habilitació :  
ù 15 d'Història de l'Art.  
ù 15 de Geografia.  
ù 15 d'Història.  
8. Identificació dels aspirants  
Els aspirants hauran d'acudir a la realització de proves proveïts de DNI, carnet de conduir o passaport originals.  
Els membres del tribunal podran demanar en qualsevol moment als aspirants, durant la realització de la prova, que acrediten la seua identitat.  
9. Qualificació de les proves  
El tribunal valorarà el conjunt de proves i qualificarà amb apte o no apte. Prèviament s'establirà el valor mínim per a considerar aptes els aspirants.  
10. Publicitat del procés  
En finalitzar les proves s'exhibirà, a les dependències de l'Agència Valenciana del Turisme, a la qual es refereix l'apartat 3 , la relació dels aspirants declarats aptes pel tribunal.  
En el termini de 10 dies els participants en les proves podran instar la revisió dels seus exercicis, mitjançant un escrit dirigit a l'Agència Valenciana del Turisme, especificant les raons que motiven la seua sol·licitud de revisió.  
11. Relació definitiva d'aspirants declarats aptes  
Finalitzat el procés, el tribunal redactarà les llistes de candidats declarats aptes i proposarà al president executiu de l'Agència Valenciana del Turisme la seua habilitació com a guies turístics, sempre complesquen tots els requisits esmentats en l'article 9 del Decret 62/96. La llista s'exposarà als mateixos llocs que les llistes anteriors.  
12. Expedició d'acreditacions  
A efectes d'expedició d'acreditacions de guia turístic, en el termini d'un mes comptador des de la publicació de la llista d'aprovats, aquests hauran de remetre a l'Agencia Valenciana del Turisme, o als diferents Serveis Territorials de Turisme, dues fotografies tipus carnet.  
13. Recursos  
Contra aquesta resolució, la qual esgota la via administrativa, podrà interposar-se recurs Contenciós Administratiu del Tribunal Superior de Justícia de la Comunitat Valenciana, en el termini de dos mesos comptadors des del següent al de la seua publicació. Tot això sense perjudici que s'utilitze qualsevol altra via que es considere oportuna.  
Contra els actes del tribunal podrà interposar-se recurs ordinari davant el president executiu de l'Agència Valenciana del Turisme en el termini d'un mes, comptador des de la seua notificació o publicació.  
València, 3 d'octubre de 1996.- El president executiu de l'Agència Valenciana del Turisme: Roc Gregori i Aznar.  
ANNEX II  
Instruccions:  
Ompliu la sol·licitud a màquina o amb bolígraf sobre una superfície dura i utilitzeu majúscules d'imprenta.  
Assegureu-vos que les dades són perfectament llegibles en tots els exemplars.  
No us oblideu de signar l'imprès.  
Adjunteu, a aquest imprès, dues fotografies format carnet i la fotocòpia de DNI o passaport.  
(1) Adjunteu títol o fotocòpia d'aquest.  
(2) Indiqueu amb una creu les províncies per a les quals voleu obtindre l'habilitació de guia turístic.  
ANNEX III  
Temari d'Història de l'Art  
Alacant  
1. L'art prehistòric. L'art ibèric. Característiques i conjunts més importants.  
2. L'art gòtic a les comarques d'Alacant. Característiques i manifestacions més importants.  
3. L'art del Renaixement a les comarques d'Alacant. Característiques i manifestacions més importants.  
4. L'art barroc a les comarques d'Alacant. Característiques i manifestacions més importants.  
5. L'art a les comarques d'Alacant des del Neoclassicisme fins el Modernisme. Característiques i manifestacions més importants.  
6. L'arquitectura i les arts plàstiques des del Modernisme fins els nostres dies. Característiques i manifestacions més importants.  
7. El desenvolupament urbà de la ciutat d'Alacant al llarg de la seua història.  
Castelló   
1. L'art rupestre llevantí. Característiques i conjunts més importants.  
2. L'art medieval a les comarques de Castelló. Característiques i manifestacions més importants.  
3. L'art del Renaixement a les comarques de Castelló. Característiques i manifestacions més importants.  
4. L'art Barroc a les comarques de Castelló. Característiques i manifestacions més importants.  
5. L'art a les comarques de Castelló des del Neoclassicisme fins el Modernisme. Característiques de les diferents fases i manifestacions més importants.  
6. L'arquitectura i les arts plàstiques des del Modernisme fins els nostres dies. Característiques de les diferents fases i manifestacions més importants.  
7. El desenvolupament urbà de la ciutat de Castelló al llarg de la seua història.  
València  
1. L'art prehistòric. L'art ibèric. Característiques i manifestacions més importants.  
2. L'art romà i l'art islàmic a les comarques de València. Característiques i manifestacions més importants.  
3. L'art gòtic a les comarques de València. Característiques i manifestacions més importants.  
4. L'art del Renaixement a les comarques de València. Característiques i manifestacions més importants.  
5. L'art Barroc a les comarques de València. Característiques i manifestacions més importants.  
6. L'art a les comarques de València durant el segle XIX. Característiques de les distintes fases i manifestacions més importants.  
7. L'art del Modernisme a les comarques de València. Característiques i manifestacions més importants.  
8. L'arquitectura i les arts plàstiques des del modernisme fins els nostres dies. Característiques i manifestacions més importants.  
9. El desenvolupament urbà de la ciutat de València al llarg de la seua història.  
Temari de Geografia  
Alacant  
1. La diversitat del relleu d'Alacant.  
2. Un clima de contrasts.  
3. El poblament vegetal.  
4. Rius i Rambles. Aigüerols i àrees lacustres.  
5. La població. Distribució espacial.  
6. El poblament: Tipus i localització. La masia i el riu-rau, exemples d'adequació al paisatge del secà muntanyenc.  
7. Paisatges agraris: dicotomia entre secà i regadiu.  
8. L'activitat pesquera: Santa Pola, Torrevella i la Vila Joiosa.  
9. El sector industrial alacantí: calcer i catifes del Vinalopó, joguines de la Foia de Castalla i l'eix industrial alcoià.  
10. Eix de comunicacions i mitjans de transport.  
11. El turisme: Benidorm, i Torrevella. La muntanya, nucli vertebrador del turisme rural.  
12. El sistema urbà, com a estructura base de l'espai alacantí.  
13. Espais naturals protegits: el Fondó, el Montgó, la Font Roja, llacunes de la Mata i Torrevella, Salines de Santa Pola, el Penyal d'Ifac, i la marjal de Pego-Oliva.  
Castelló  
1. Personalitat física de les terres castellonenques.  
2. Un marc climàtic complex en un àmbit dominant mediterrani.  
3. Terres de contrasts biogeogràfics: el litoral i la muntanya.  
4. Els recursos hídrics com a condicionants de l'ocupació del sòl.  
5. Els habitants i els seus assentaments.  
6. El medi rural i les activitats agropequàries.  
7. L'activitat pesquera: de Peníscola a Vinaròs. Les illes Columbrets.  
8. La indústria: evolució i trets bàsics. La Plana de Castelló, el taulell i altres indústries.  
9. La xarxa urbana i l'organització del territori.  
10. Els eixos de comunicació i mitjans de transport.  
11. El model turístic del litoral.  
12. Les comarques de la serrania i el turisme rural.  
13. El parc natural del Prat de Cabanes-Torreblanca, i el paratge natural del Desert de les Palmes. Les illes Columbrets, com a reserva marina.  
València  
1. Mosaic de contrastos diversos. El medi físic.  
2. Diversitat climàtica i biogeogràfica.  
3. La xarxa hidrogràfica i les seues possibilitats d'aprofitament.  
4. Evolució, estructura i distribució espacial de la població.  
5. Poblament i tipus d'hàbitat. La barraca i l'alqueria, com a exemples d'habitatge rural tradicional del regadiu valencià.  
6. Contrastos i desequilibris de l'activitat agrària.  
7. El creixement industrial; factors del desenvolupament i etapes d'evolució.  
8. L'àrea metropolitana de València. Reestructuració del sector industrial saguntí.  
9. L'articulació del territori: la xarxa urbana i la xarxa de comunicacions.  
10. El turisme valencià: evolució i alternatives.  
11. El Parc Natural de l'Albufera: àrea de reserva integral, usos tradicionals i activitats didàctico-científiques.  
Temari d'història i cultura  
Alacant  
1. Els primers habitants. Caçadors i agricultors. Els primers metal·lúrgics. L'art prehistòric. La Sarga i Pla de Pretacos.  
2. La cultura ibèrica. La formació del món ibèric. Les influències colonials mediterrànies. L'ibèric ple: trets definitoris. Contestans i edetans.  
3. La romanització. Romans i cartaginesos. L'organització i la forma de vida romana. Principals jaciments: L'Alcúdia i el Tossal de Manises.  
4. La Cristianització i l'acabament del Món Romà. Els primers vestigis cristians. L'acabament del món romà. Bizantins i els pobles bàrbars.  
5. El període islàmic. La invasió àrab. El Pacte de Teodomir. L'Emirat i el Califat. Les taifes valencianes: La Taifa de Dénia. Almoràvids i Almohades. La cultura islàmica valenciana.  
6. La conquesta cristiana.La conquesta catalano-aragonesa: Jaume I. La conquesta castellana: Alfons X. La incorporació de les terres del sud: Jaume II. La creació del nou Regne: organització i institucions. La societat sorgida de la conquesta.  
7. La Baixa Edat Mitjana. El segle XIV: crisi i conflictes. El problema dinàstic i el Compromís de Casp. El creixement del segle XV. València i el món mediterrani. La cultura tardomedieval valenciana.  
8. Alacant dins de la Monarquia Hispànica. Unió dinàstica i estructura foral; la Governació d'Oriola. El segle XVI: expansió i tensions socials. Les Germanies. Els moriscos valencians i la seua expulsió. El segle XVII: crisi i adaptacions. La cultura renaixentista i barroca valenciana.  
9. El Segle XVIII. La Guerra de Successió i la Nova Planta. La nova administració. El creixement del segle XVIII: bases i límits. La il·lustració valenciana. Cap a la crisi de l'Antic Règim.  
10. La Revolució Liberal. La Guerra del Francès i l'inici de la revolució liberal. Absolutisme i carlisme. Les transformacions de la propietat. El creixement urbà. L'afirmació de la burgesia. Les estructures polítiques liberals. Els sistema de la Restauració. Tensions socials i moviment obrer. El panorama cultural: del Romanticisme fins la Renaixença. La ciència.  
11. La República i la Guerra Civil. Les etapes del període republicà. Els partits polítics i el fracàs de l'Estatut d'Autonomia. Situació durant la Guerra Civil. La cultura durant la República i la Guerra Civil. La situació posterior a la Guerra Civil.  
Castelló  
1. Els primers habitants. Caçadors i agricultors. Els primers metal·lúrgics. L'art prehistòric. Museu de la Valltorta.  
2. La cultura ibèrica. La formació del món ibèric. Les influències colonials mediterrànies. L'ibèric ple: trets definitoris. Els ilercavons.  
3. La romanització. Romans i cartaginesos. L'organització i la forma de viure romana. Principals jaciments.  
4. La cristianització i l'acabament del Món Romà. Els primers vestigis cristians. L'acabament del món romà.  
5. El període islàmic .La invasió àrab. L'Emirat i el Califat. Els Regnes de Taifes. Almoràvids i Almohades. La cultura islàmica valenciana.  
6. La conquesta cristiana. La conquesta catalano-aragonesa: Jaume I. La creació del nou Regne: organització i institucions. La societat sorgida de la conquesta.  
7. La Baixa Edat Mitjana. El segle XIV: crisi i conflictes . El problema dinàstic i el Compromís de Casp. El creixement del segleXV. València i el món mediterrani. La cultura tardomedieval.  
8. Castelló en la Monarquia Hispànica. Unió dinàstica i estructura foral. El segle XVI: expansió i tensions socials. Les Germanies. Els moriscos valencians i la seua expulsió. El segle XVII: crisi i adaptacions. La cultura renaixentista i barroca valenciana.  
9. El segle XVIII. La Guerra de Successió i la Nova Planta. La nova administració. El creixement del segle XVIII: bases i límits. La il·lustració valenciana. Cap a la crisi de l'Antic Règim.  
10. La Revolució Liberal. La Guerra del Francès i l'inici de la revolució liberal. Absolutisme i carlisme. Les transformacions de la propietat privada. El creixement urbà. L'afirmació de la burgesia. Les estructures polítiques liberals. El sistema de la Restauració. Tensions socials i moviment obrer. El panorama culturals: del Romanticisme fins la Renaixença. La ciència.  
11. La República i la Guerra Civil. Les etapes del període republicà. Els partits polítics valencians i el fracàs de l'Estatut d'Autonomia. Situació durant la Guerra Civil. La cultura durant la República i la Guerra Civil. La situació posterior a la Guerra Civil.  
València  
1. Els primers habitants. Caçadors i agricultors. Els primers metal·lúrgics. L'art prehistòric. La Cova del Parpalló i l'Aranya.  
2. La cultura ibèrica. La formació del món ibèric. Les influències colonials mediterrànies. L'ibèric ple: trets definitoris. L'Edetània.  
3. La romanització. Romans i cartaginesos. L'organització i la forma de viure romana. Principals jaciments: Sagunt i València.  
4. La cristianització i l'acabament del món romà. Els primers vestigis cristians. L'acabament del món romà. Bizantins i pobles bàrbars.  
5. El període islàmic. La invasió àrab. L'Emirat i el Califat. Els Regnes de Taifes. L'episodi del Cid. Almoràvids i Almohades. La cultura islàmica valenciana.  
6. La conquesta cristiana. La conquesta catalano-aragonesa: Jaume I. La creació del nou regne: Organitzacions i institucions. La societat sorgida de la conquesta.  
7. La Baixa Edat Mitjana. El segle XIV: Crisi i conflictes. El problema dinàstic i el Compromís de Casp. El creixement de segle XV. València i el món mediterrani. La cultura tardomedieval valenciana.  
8. València en la Monarquia Hispànica. Unió dinàstica i estructura foral . El segle XVI: Expansió i tensions socials. Les Germanies. Els moriscos valencians i la seua expulsió. El segle XVIII: Crisi i adaptacions. La cultura renaixentista i barroca valenciana.  
9. El Segle XVIII. La Guerra de Successió i la Nova planta. La nova administració. El creixement del segle XVIII: bases i límits. La il·lustració valenciana. Cap a la crisi de l'Antic Règim.  
10. La Revolució Liberal. La Guerra del Francès i l'inici de la revolució liberal. Absolutisme i carlisme. Les transformacions de la propietat. El creixement urbà. L'afirmació de la burgesia. Les estructures polítiques liberals. El sistema de la Restauració. Tensions socials i el moviment obrer. El panorama cultural: del Romanticisme fins la renaixença. La ciència.  
11. La República i la Guerra Civil. Les etapes del període republicà. Els partits polítics valencians i el fracàs de l'Estatut d'Autonomia. Situació durant la Guerra Civil. La cultura durant la República i la guerra civil. La situació posterior a la Guerra Civil.  
Temari comú  
Gestió, assessorament i assistència a grups turístics. Preparació i desenvolupament d'itineraris turístics.  
1. Preparació i desenvolupament d'itineraris turístics.  
1.1. Itineraris culturals, ecològics, temàtics, etc.  
1.2. Fonts d'informació turística.  
1.3. Estudis previs: motivacions, peculiaritats, Per a qui?  
1.4. Mitjans de transport, distàncies, visites, parades.  
2. Informació, orientació i assistència turística.  
2.1. Atenció al client.  
2.1.1. Tècniques d'acollida i habilitats socials aplicades al servei d'informació turística. Acollida, informació, interacció guia-usuari, suggerències i recomanacions. L'acomiadament.  
2.2. Tècniques bàsiques del protocol i imatge personal.  
2.3. Planificació de visites turístiques. Horaris de tancament dels llocs a visitar, festius i events. Itinerari a seguir.  
2.4. Qüestions turístiques pràctiques: canvi de moneda, devolució IVA, consignes de bagatge, oficines d'informació turística.  
3. Assistència i animació de grups.  
3.1. Tipologia de la demanda turística.  
3.2. La motivació turística.  
3.2.1. Definició, teories i tècniques de motivació.  
3.3. Els grups turístics.  
3.3.1. Aplicació de tècniques i dinamització de grups.  
3.3.2. Animació de grups turístics:  
· Animació turística.  
· Animació sociocultural.  
Coneixement de l'actualitat política, econòmica, social i cultural d'Espanya i, concretament, de la Comunitat Valenciana  
1. Evolució de l'economia de la Comunitat Valenciana des de la dècada dels anys seixanta. Anàlisi sectorial.  
2. El procés d'industrialització a la Comunitat Valenciana.  
3. La població i els seus assentaments a la Comunitat Valenciana.  
4. La transició democràtica espanyola.  
5. La Constitució espanyola i l'Estatut d'Autonomia de la Comunitat Valenciana. Principis generals.  
6. Turisme i medi ambient a la Comunitat Valenciana. Recursos paisatgístics.  
7. Principals característiques de la infraestructura receptiva turística de la Comunitat Valenciana: allotjaments hotelers i extrahotelers, i oferta complementària. Normativa aplicable: hotels, apartaments, càmpings, allotjaments rurals.  
8. Gastronomia de la Comunitat Valenciana. Identificació dels plats típics de la cuina tradicional. (arròs, plats mariners, verdura, reposteria, etc.) Preparació i ubicació territorial. Coneixement de la tradició i riquesa vitivinícola de la Comunitat.  
9. Artesania de la Comunitat Valenciana. Evolució i desenvolupament de les tradicions artesanals fins els nostres dies. Coneixement dels productes de fabricació artesanal en cada província (alfareria, ceràmica, mobles, etc.)  
10. Festes i folclore de la Comunitat Valenciana. Evolució de les principals festes, tant religioses com paganes, fins l'actualitat. Coneixement de les festes regionals i municipals.  
11. Regulació de l'activitat de guies turístics: Decret 62/96, de 25 de març, del Govern Valencià.  
Prova d'idiomes  
La prova es divideix en dues parts.  
La part oral consisteix en una exposició, durant un màxim de deu minuts, sobre un tema turístic a escollit entre dos dels que propose el tribunal, seguit d'una xicoteta conversa. El tribunal valorarà la fluïdesa, pronúncia, comprensió, correcció gramatical i lèxic.  
La part escrita consta d'una redacció d'aproximadament 150-200 paraules sobre un tema proposat pel tribunal. El tribunal valorarà la correcció gramatical, contingut i nivell de dificultat, i coherència interna i organització del text.